b'\n_START_ARTICLE_\nAgar\n_START_PARAGRAPH_\nAgar eli agar-agar on er\xc3\xa4ist\xc3\xa4 valtamerten punalevist\xc3\xa4 eristetty polysakkaridiseos, jota k\xc3\xa4ytet\xc3\xa4\xc3\xa4n mikrobiologiassa ja l\xc3\xa4\xc3\xa4ketieteess\xc3\xa4 mikrobien kasvualustana sek\xc3\xa4 elintarviketeollisuudessa hyytel\xc3\xb6imisaineena. Agar sis\xc3\xa4lt\xc3\xa4\xc3\xa4 70 prosenttia agaroosia ja 30 prosenttia agaropektiini\xc3\xa4, ja se j\xc3\xa4hmett\xc3\xa4\xc3\xa4 vesiliuoksen jo 1\xe2\x80\x932 prosentin pitoisuuksissa.\n_START_SECTION_\nHistoria\n_START_PARAGRAPH_\nAgarin k\xc3\xa4yt\xc3\xb6n keksiv\xc3\xa4t Fannie ja Walter Hess vuosina 1880\xe2\x80\x931881. Aikaisemmin k\xc3\xa4ytetty Robert Kochin kehitt\xc3\xa4m\xc3\xa4 liivatealusta menett\xc3\xa4\xc3\xa4 j\xc3\xa4hmeytens\xc3\xa4 huoneenl\xc3\xa4mp\xc3\xb6tilan yl\xc3\xa4puolella, eik\xc3\xa4 se siten soveltunut tilanteisiin, joissa haluttiin viljell\xc3\xa4 mikrobeja korkeammissa l\xc3\xa4mp\xc3\xb6tiloissa, esimerkiksi ruumiinl\xc3\xa4mm\xc3\xb6ss\xc3\xa4.\n_START_SECTION_\nK\xc3\xa4ytt\xc3\xb6 mikrobiologiassa\n_START_PARAGRAPH_\nMikrobiologiassa k\xc3\xa4ytett\xc3\xa4v\xc3\xa4 agar on bakteerilaskenta-agaria (engl. plate count agar, PCA). Agaria myyd\xc3\xa4\xc3\xa4n useimmiten jauheena. Jauhetta annostellaan veteen ohjeen mukaisesti (1,2\xe2\x80\x931,6\xc2\xa0%). Saatu seos keitet\xc3\xa4\xc3\xa4n 100 asteessa. Liuoksen annetaan j\xc3\xa4\xc3\xa4hty\xc3\xa4, kunnes se on noin 50\xe2\x80\x9370-asteista, mink\xc3\xa4 j\xc3\xa4lkeen agarliuosta voidaan kaataa kasvatusalustalle esimerkiksi petrimaljalle tai koeputkeen. Kun agar j\xc3\xa4\xc3\xa4htyy alle 45 asteeseen, se j\xc3\xa4hmettyy. T\xc3\xa4m\xc3\xa4n j\xc3\xa4lkeen alustalle voidaan siirrostaa esimerkiksi Escherichia coli-viljelm\xc3\xa4.\n_START_SECTION_\nLis\xc3\xa4aineet\n_START_PARAGRAPH_\nAgarmaljaan voidaan lis\xc3\xa4t\xc3\xa4 tarpeen vaatiessa lis\xc3\xa4aineita riippuen haetun mikrobin yksil\xc3\xb6llisist\xc3\xa4 vaatimuksista. Agariin voidaan lis\xc3\xa4t\xc3\xa4 esimerkiksi lihauutetta. Agarmaljaan voidaan my\xc3\xb6s lis\xc3\xa4t\xc3\xa4 tietylle mikrobille haitallista ainetta, jolloin saadaan puhdasviljelm\xc3\xa4 haluttua mikrobia. Tietyt mikrobit vaativat vitamiineja, hormoneja tai tiettyj\xc3\xa4 proteiineja, jotta kasvu ylip\xc3\xa4\xc3\xa4ns\xc3\xa4 k\xc3\xa4ynnistyisi.\n_START_SECTION_\nK\xc3\xa4ytt\xc3\xb6 geelielektroforeesissa\n_START_PARAGRAPH_\nAgaroosigeelielektroforeesilla voidaan tutkia biologisia makromolekyylej\xc3\xa4. Elektroforeesissa varaukselliset molekyylit erotellaan huokoisessa v\xc3\xa4liaineessa kulkevan s\xc3\xa4hk\xc3\xb6virran avulla tavallisimmin molekyylien koon perusteella. DNA:ta ja RNA:ta tutkittaessa v\xc3\xa4liaineena k\xc3\xa4ytet\xc3\xa4\xc3\xa4n useimmiten agaroosia._NEWLINE_Erottelun j\xc3\xa4lkeen tutkittavat molekyylit voidaan saada n\xc3\xa4kyviin UV-valossa, jos geeliin on sit\xc3\xa4 valettaessa lis\xc3\xa4tty UV-valoa absorboivaa etidiumbromidia (EtBr). _NEWLINE_Geeliseokseen voidaan toisinaan lis\xc3\xa4t\xc3\xa4 my\xc3\xb6s useita erilaisia selkeytt\xc3\xa4vi\xc3\xa4 lis\xc3\xa4aineita kuten synergeeli\xc3\xa4. Geeli valetaan suorakulmion muotoon. Valuvaiheessa geeliin j\xc3\xa4tetyt \xe2\x80\x9dkammat\xe2\x80\x9d j\xc3\xa4tt\xc3\xa4v\xc3\xa4t agarin pintaan pieni\xc3\xa4 kuoppia suoran riviin. N\xc3\xa4ihin kaivoihin sitten voidaan pipetoida haluttu n\xc3\xa4yte.\n_START_SECTION_\nK\xc3\xa4ytt\xc3\xb6 elintarvikkeissa\n_START_PARAGRAPH_\nElintarvikkeissa ja esimerkiksi makeisissa agaria k\xc3\xa4ytet\xc3\xa4\xc3\xa4n el\xc3\xa4inper\xc3\xa4isen liivatteen sijasta. Agarilla hyydytetyt tuotteet ovat etenkin vegaanien suosiossa. Hyytel\xc3\xb6n aikaansaamiseksi agarista keitet\xc3\xa4\xc3\xa4n noin 0,7 prosentin vesiliuos. Suuret annokset agaria ovat laksatiivisia.'